Nariadenie Komisie (ES) č. 1298/2002
zo 17. júla 2002,
ktorým sa mení a dopĺňa nariadenie (ES) č. 1503/96 o podrobných pravidlách uplatňovania nariadenia Rady (ES) č. 3072/95, pokiaľ ide o dovozné clá na ryžu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3072/95 z 22. decembra 1995 o spoločnej organizácii trhu s ryžou [1], naposledy zmenené a doplnené nariadením Komisie (ES) č. 411/2002 [2], a najmä na jeho článok 11 ods. 4,
keďže:
(1) Podľa článku 4a ods. 3 nariadenia Komisie (ES) č. 1503/96 [3], naposledy zmeneného a doplneného nariadením (ES) č. 2831/98 [4], osvedčenie o pravosti sprevádza žiadosť o dovoznú licenciu pre Basmati ryžu. Takéto osvedčenie musí vydať príslušný orgán uznaný Komisiou. Príloha III k nariadeniu (ES) č. 1503/96 stanovuje zoznam príslušných orgánov uznaných Komisiou. Pakistanské úrady informovali Komisiu, že príslušný orgán pre vydávanie osvedčení o pravosti pre pakistanskú Basmati ryžu sa má zmeniť od 1. augusta 2002. Príloha III k nariadeniu (ES) č. 1503/96 by sa preto mala podľa toho zmeniť a doplniť.
(2) S cieľom umožniť dovoz pakistanskej Basmati ryže sprevádzaný osvedčením pravosti vydaným od 1. augusta 2002 novým pakistanským príslušným orgánom by sa toto nariadenie malo uplatňovať od toho dátumu.
(3) Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
V prílohe II k nariadeniu (ES) č. 1503/96 sa zarážka "- Rice Export Corporation of Pakistan Ltd, Karachi" nahrádza zarážkou "- Trading Corporation of Pakistan (Pvt) Ltd".
Článok 2
Toto nariadenie nadobúda účinnosť siedmy deň od jeho uverejnenia v Úradnom vestníku Európskych spoločenstiev.
Bude sa uplatňovať od 1. augusta 2002.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. júla 2002